32000R0739
L 087/14
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 739/2000 НА КОМИСИЯТА
от 7 април 2000 година
за изменение на Регламент (ЕО) № 2439/1999 относно условията за разрешаване на добавките, попадащи в групата „свързващи вещества, противослепващи агенти и коагуланти“ в храните за животни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките при храненето на животни (1), последно изменена с Регламент (ЕО) № 2690/1999 (2), и по-специално член 11 от него,
като има предвид, че:
(1)
Регламент (ЕО) № 2439/1999 на Комисията от 17 ноември 1999 г. относно условията за разрешаване на добавките, попадащи в групата „свързващи вещества, противослепващи агенти и коагуланти“ в храните за животни (3) определя временна максимална граница за диоксините, съдържащи се в каолиновите глини, и предвижда задължението за контрол на наличието на диоксин в останалите разрешени добавки, спадащи към групата на свързващите вещества, противослепващите агенти и коагулантите.
(2)
В смисъла на посочения регламент разпоредбите на настоящия регламент ще бъдат преразгледани преди 1 март 2000 г. съгласно резултатите от изследванията, които ще се направят, както и според резултатите от програмата за контрол и цялостната оценка на риска. Изследванията и програмата за контрол все още са в процес на провеждане и все още няма цялостна оценка на риска. Следователно до 15 октомври 2000 г. трябва да продължат мерките, предвидени от Регламент (ЕО) № 2439/1999.
(3)
Предоставени са достатъчно данни по отношение на наличието на диоксин в природните смески от стеатити и хлорити (Е 560), сепиолит (Е 562) и сепиолитна глина (Е 563). Тези данни, предоставени от различни държави-членки и/или от различен произход, показват, че тези добавки не са замърсени с диоксин или съдържанието му е по-ниско от нивото на прага на значимост.
(4)
Предвидените в настоящия регламент мерки са съобразени със становището на Постоянния комитет по храните за животни,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 2439/1999 се изменя, както следва:
1.
Датата „1 март 2000 г.“, посочена в член 1, се заменя с „15 октомври 2000 г.“.
2.
Приложението се заменя с приложението към настоящия регламент.
Член 2
Настоящият регламент влиза в сила от датата на публикуването му в Официален вестник на Европейските общности.
Прилага се от 29 февруари 2000 г.
Регламентът е задължителен в своята цялост и се прилага пряко във всички държави-членки.
Съставено в Брюксел на 7 април 2000 година.